Praksisrapport fra Round Hill Primary School, England, våren 2006
Generelt om praksisoppholdet

Mandag 6. mars var det en spent gjeng som møttes på Værnes. Ingen kjente hverandre spesielt godt før vi dro, og det å reise bort fra kjente forhold i en måned var nytt for oss alle. Fra Værnes fløy vi til London, der vi tilbrakte tre dager. Her fikk vi tid til å oppleve noe av hva London kan by på. Dette fikk vi muligheten til fordi vi måtte reise i 4 uker for å få støtte fra staten, mens praksisen kun varte i 3 uker. Torsdag 9. mars satte vi oss på toget nordover til Nottingham, nærmere bestemt til Beeston. Beeston er en liten forstad 10-15 minutter utenfor byen Nottingham. Nottingham ligger omtrent midt i England og har ca. 250 000 innbyggere. I Beeston var det imidlertid mindre forhold, noe som var greit for oss som ikke var kjent der. Praksisgruppa hadde før avreise ordnet sted å bo i samarbeid med øvingslæreren vår. Vi ble innkvartert to og to hos hver vår lærer på skolen. Jeg og Gunnhild bodde 50 meter unna skolen, med en familie på fem. De to andre studentene bodde et kvarter unna oss i gåavstand. For å bo her, inkludert frokost og klesvask, betalte vi 50 pund i uka. Middag kjøpte vi oss enten ute eller lagde selv i huset der vi bodde. I Beeston hadde vi det vi hadde bruk for til daglig innen fem minutts gåavstand, blant annet dagligvarebutikk, post og pub. Skulle vi på shopping eller ut å spise på litt finere restauranter dro vi inn til sentrum av Nottingham med buss eller taxi.       

Mandag 13. mars startet praksisperioden vår ved Round Hill Primary School. Vi hadde på fredagen før hatt det første møte med klassen og skolen. Round Hill Primary School er en engelsk skole med ca 500 barn fra 5-11 år. Disse er fordelt på trinnene 1.-6., med to paralleller på hvert trinn. Skolen har ca. 20 lærere og 15 assistenter. Skolen har i tillegg barnehage for barn fra 3-5 år. Skolen er i dårlig stand sammenlignet med norske forhold. Selv om skolen var veldig slitt, hadde de hengt opp mye i gangene og på klasseromma for å prøve å gjøre skolen mer trivelig. Vi studentene ble plassert i hver vår klasse på skolen, to i hver sin 3. klasse og to i hver sin 6. klasse. Vi hadde individuell praksis, men felles øvingslærer. Øvingslæreren vår var inspektør ved skolen, og ingen av oss var sammen med han til daglig. Jeg var i en 3. klasse, noe som tilsvarer 2. klasse i Norge, med barn i alderen 7-8 år. Vi hadde tilsammen 16 timer hver uke på skolen. Dette ble fordelt på fire dager, med fredagene fri. Første uka bestod ansvaret mitt for det meste å gjøre meg kjent med klassen, språket og systemet. Jeg observerte i tillegg til at jeg fungerte som assistent på de ulike bordgruppene i klassen. Andre og tredje uka hadde jeg mye ansvar i klassen, både undervisning i hel klasse og i mindre grupper. Hvor mye ansvar vi ønsket var helt opp til oss selv. Det var ikke noe press i forhold til hvor mye undervisning vi måtte gjennomføre. Skoledagen på Round Hill varte fra 08.50 til 15.30. Dagen var delt opp i fire arbeidsøkter, to før og to etter lunsj. De hadde ett friminutt i mellom de to øktene på morgenen og ett mellom øktene på ettermiddagen, begge på femten minutter. Fra 12.00 til 13.00 hadde elevene lunsj, som innebar spising i kantina i tillegg til utetid.   

Refleksjoner 

Skolesystemet: Før jeg dro til England hadde jeg klare oppfatninger om hva jeg trodde ventet meg i forhold til det engelske skolesystemet. I ettertid sitter jeg igjen med en noe annen oppfatning. Et inntrykk jeg sitter igjen med er at mye av skoledagen var drevet av belønning og straff. Skolen hadde utviklet noe som kalles ”Round Hill Way”. Her hadde skolens ledelse satt ned klare mål for hvordan alle skulle oppføre seg på skolen. I alle klasserom på skolen hang mål for hvordan oppførsel skolen ønsket seg. Hver dag hadde skolen samlingsstund, key stage 1 og 2 hver for seg, der de delte ut diplomer til de elevene/klassene som lærerne mente hadde fulgt ”Round Hill Way” på best måte. Hver fredag var hele skolen samlet der de oppsummerte uka. Første dagen vi var på skolen var en fredag, og vi fikk være med på ei slik samlingsstund. Dette var en spesiell opplevelse, fordi ingen av oss studenter hadde opplevd noe lignende i Norge. ”Round Hill Way” var noe skolen hadde jobbet med i lang tid, som de nå var godt fornøyd med. I løpet av tiden vi var der, så dette ut til å ha en god virkning på miljøet på skolen. Vi studentene stilte derimot spørsmål om belønning, og ytre motivasjon var riktige måten å skape et godt miljø på i det lange løp. Vi så for oss faren med at elevene etterhvert ikke ville synes det var så stort å få disse diplomene. Øvingslæreren vår, som også var mye av drivkraften bak prosjektet, begrunnet dette i at en måtte starte en plass. Han så på arbeidet med å skape et godt miljø på skolen som en veldig vanskelig oppgave. Dette var et prosjekt de jobbet med for å oppnå resultater på lang sikt. Når de så hvor bra det var at alle oppførte seg slik, fikk de også et ønske, en indre motivasjon, om å oppføre seg slik.     

Jeg hadde på forhånd forventet en veldig disiplinert skole. Her sitter jeg igjen med et litt blandet syn. En kan vel si at skolen som helhet ville framstå som en disiplinert skole. Det jeg derimot så var at det var store individuelle forskjeller fra lærer til lærer. Læreren jeg var med var ikke en lærer som kjørte strengere disiplin enn vi gjør i Norge. Selv sa hun at hun ikke passet helt inn i systemet, noe jeg tror stemmer på mange måter. Jeg fortalte hvordan vi drev begynneropplæring i Norge, og hun sa hun så gjerne ville drevet skolen mer likt slik vi gjorde det. Hun følte ikke hun hadde frihet til å drive undervisningen slik hun helst ville. Til dette var det for mye press fra alle hold om resultater fra elevene. Staten skulle blant annet hvert år motta poengoversikt over hvilket nivå elevene befant seg på i fagene engelsk og matematikk. Skolene som fikk dårlige resultater stod i fare for å bli lagt ned. Lærerene ble også vurdert ved at inspektører kom å observerte undervisningen deres. Det var altså et gjennomgående stort press på lærerne om å hele tiden få elevene til å prestere i noe som kunne måles. Dette førte igjen til en skole med mye hardt arbeid og ”pugging”.   

Noe jeg syntes var veldig positivt med det engelske skolesystemet var en veldig målorientert undervisning. I Norge føler jeg dette noen ganger kan bli nedprioritert til fordel for innholdet i undervisninga. En vanlig time på Round Hill, spesielt på de høyere trinnene, startet med at læreren hadde skrevet målet for timen på tavla og presiserte dette for elevene. Underveis i arbeidsøkta stilte læreren spørsmål om hvordan de syntes det gikk med arbeidet mot målet, for å tilslutt i arbeidsøkta ta en oppsummering på om elevene hadde nådd målet som var satt for timen. Dette er veldig positivt i forhold til at elevene blir bevisst hva det er de skal lære, og tankeprosseser blir satt i gang, for eksempel på hva som er vanskelig med akkurat dette. Det blir da enklere å gjøre noe med problemene. Dette er noe som absolutt har overføringsverdi til den norske skolen.    

Før jeg dro til England hadde jeg hørt at elevene hadde mye lenger skoledag enn tilsvarende trinn har i Norge. Jeg så for meg at dette kunne bli en for lang dag, der en på slutten av dagen måtte slite med trøtte og slitne elever. Dette fikk jeg derimot avkreftet, og jeg tror det var mange grunner til at skoledagen ikke føltes for lang. Elevene hadde de tyngst faglig fagene tidlig på dagen(lesing, skriving, matematikk), mens de hadde lettere fag på slutten av dagen(kroppsøving, musikk, kunst og håndtverk, religion osv.). Elevene hadde lang pause midt på dagen, der de kunne få velge om de ville spise et varmmåltid. Lærerne hadde ikke inspeksjon ute i pausen midt på dagen, kun i de to småfriminuttene før og etter lunsj. Kantinepersonalet tok seg av inspeksjon i lunsjpausen. Et langt avbrekk fra skolearbeid midt på dagen så ut til å være positivt både for elevene og lærerne. Man fikk mer motivasjonen til å jobbe godt i ettermiddagsøkta.

Eleven/klassen: Klassen jeg var i bestod av 30 elever, fordelt på en lærer og en assistent av og til. At elevene var såpass mange gjorde skoledagen mye vanskeligere for læreren, spesielt i forhold til tilpasset opplæring. Elevene var organisert i gruppebord i tillegg til en lyttekrok hvor de satt på gulvet. Bordene var inndelt etter faglig nivå. Elevene hadde stor respekt for læreren. Lærene ble titulert med ms, mr eller mrs. Elevene var veldig høflig, takknemlig og hjelpsomme. Elevene kunne si tusen takk til meg etter jeg hadde gjennomført en time. Elevene fikk mye ansvar for ting som skulle gjøres i klasserommet, og var vedlig ivrig på å bidra her. At elevene fikk såpass mye ansvar tildelt fra læreren så ut til å ha en positiv virkning ved at de også tok mer ansvar i andre situasjoner.

Førsteinntrykket jeg fikk av det faglige nivået i klassen var veldig bra. Oppgavene læreren gav muntlig og skriftlig tilsvarte at alle elevene kunne lese og skrive godt, i tillegg til at de lå på et høyt nivå i matematikk. Jevnt over så det ut til at disse elevene var på et høyere nivå enn elevene i Norge. Etterhvert som jeg involverte meg mer i enkeltelever, så jeg at det var veldig store individuelle forskjeller mellom elevene i klassen. Intrykket jeg endte opp med etter tre uker, var at de sterkest faglige elevene var på et veldig høyt nivå, mens de svakest faglige elevene var på et skremmende lavt nivå. Noen av de svakeste elevene hadde gått glipp av mye av det grunnleggende i lesing, skriving og matematikk. Disse elevene vil helt sikkert få det vanskelig når de skal bygge videre kunnskap på det de allerede burde hatt som grunnlag. Grunnen til at det var så store forskjeller i klassen tror jeg har mye med at det ble drevet for lite tilpassa opplæring for de svakest faglige eleveme, i tillegg til at undervisninga var preget av mye ”pugging”. Arbeid med forståelse for ulike begrep og ferdigheter var det lite av. Dette var noe læreren var klar, men hun følte hun bare måtte fortsette med den tradisjonelle undervisninga fordi staten hele tiden skulle se resultater av det elevene lærte. Her er det litt interessant å se på internasjonale tester som viser at lave trinn i England scorer høyere enn tilsvarende trinn i Norge, men når elevene kommer i 14-års alderen har Norge tatt igjen England på de samme fagfeltene. Det som derimot var positivt med denne måten å drive undervisning på var at de sterkest faglige elevene hele tiden fikk utfordringer tilpasset deres nivå, noe som kanskje kan forbedres i Norge.

Studentgruppe: Studentgruppa fungerte veldig bra, til tross for at ingen av oss kjente hverandre spesielt godt før vi reiste. Jeg hadde kun positive opplevelser med individuell praksis. Å være alene i en klasse gjør situasjonen mer realistisk i forhold praksis i Norge der en har tre assistenter rundt seg hele tiden. Allikevel var jeg veldig glad for at jeg kunne ha studentgruppa på samme skolen, slik at jeg hadde muligheten til å rådføre meg med dem.  

Øvingslærer: Vi var veldig heldig med øvingslæreren vi hadde. Før oppholdet var han flink til å ta kontakt og ordne praktiske ting for oss. I løpet av perioden lærte jeg veldig mye av han, både gjennom observasjoner av hans timer, når han observerte meg og i samtaler med han. Jeg synes derimot det var litt dårlig komunikasjon mellom læreren i klassen og øvingslærer. Dette var litt dumt når øvingslæreren skulle skrive praksisrapport, siden det var læreren i klassen som hadde observert meg mest. 

Sluttevaluering
Tilslutt vil jeg bare anbefale et slikt opphold på det sterkeste til alle som vurderer å benytte seg av tilbudet. Det er en unik mulighet til å oppleve en annen kultur, ikke minst en annen skolekultur. Round Hill er da et bra alternativ. Vi ble tatt veldig godt imot på skolen, og følte oss med en gang som en del av kollegiet. Skolen arrangerte flere sosiale sammenkomster hvor vi ble kjent med kollegiet også utenfor skolen. Det praktiske ble veldig godt organisert av øvingslæreren vår. Økonomisk sett gikk det litt mer penger enn det normalt ville gjort, men absolutt verdt det! Jeg var før oppholdet litt spent på om språket ville være en hindring for læringsutbyttte, noe som ikke var tilfellet, men jeg merket godt at å undervise på et 2. språk krevde mye mer forberedelser. Alt i alt; en helt annen erfaring enn praksis hjemme i Norge, som absolutt bør prøves når du nå har sjansen!  

